Un event ecezionâl pal Friûl e pe culture furlane. Lunis ai 26 di Otubar, tor dîs e mieze di gnot, in viertidure de setemane di trasmissions televisivis dedicadis a Pier Paolo Pasolini, a cuarante agns de sô muart, Rai 5 e fasarà viodi la version complete par furlan, cui sottitui par talian, dal spetacul ‘I Turcs tal Friul’ di Pasolini, che al jere stât presentât ai 26 di Avost dal 1996 tal curtîl dal Agriturisim ‘Ai Colonos’ di Vilecjasse.
E jere stade une des ultimis replichis di un lavôr teatrâl che, mediant de regjie maraveose di Elio De Capitani, des musichis di Giovanna Marini e di une cuarantine di atôrs su la sene, al veve vût un sucès straordenari di critiche e di public, par merit de produzion che e veve cjapât dentri il Teatri dal Elfo di Milan cu la Bienâl di Vignesie e il Teatri Stabil di Triest.
Di chel spetacul, che no si dismentee e che al veve vût la sô sene naturâl intun curtîl contadin e su la tiere rude di glerie, sot de lûs naturâl di un amont e cuntun burlaç che al jere daûr a rivâ, e je restade testemoneance intun video editât da l’associazion culturâl Colonos, che al à dentri la regjistrazion video cu la regjie di Remigio Romano. Pe version televisive il document video al è stât restaurât, doprant tecnologjis modernis e cu la supervision di Elio De Capitani.
E je la prime volte, dopo dal film ‘Maria Zef’ che al fo trasmetût de Rai tal 1981, che la lenghe furlane si presente e si mostre intune maniere cussì prestigjose ae grande platee taliane e si palese cuntun progjet artistic e culturâl che al à un profîl altissim.
‘I Turcs tal Friul’ al tornarà in onde su Rai 5, in repliche, miercus ai 28 di Otubar a 11.40 a buinore.
fur_Latn fur_Latn fur_Latn fur_Latn fur_Latn